Durant el 2019 es preveu continuar el desplegament del Pla de desenvolupament directiu, amb el disseny i la posada en marxa de dos nous mòduls: gestió de la governança pública i comunicació pública.
En estreta relació amb el desplegament del Pla, finalitzarà la primera edició del Màster en Direcció Pública, i en conclourà el sistema d'avaluació, especialment dissenyat en col·laboració amb Ivàlua, que ens permetrà establir els canvis i ajustos pertinents per a la segona edició del Màster, que es preveu que comenci el 2020.
Complementant el Pla de desenvolupament, l'any 2019 s'iniciaran els espais Ruta directiv@, en què es programaran un seguit d'actuacions i activitats d'aprenentatge acompanyades de recursos documentals i píndoles formatives d'autoconsum per facilitar l'accés del personal directiu a les temàtiques que són del seu interès.
El primer tema serà la transformació digital en el marc d'un dels objectius de l'eix tres del Pla de Govern: "Fer de Catalunya un nou model de país digital i de governança del segle XXI".
La proposta per a la funció directiva es complementarà amb la continuïtat de tres cicles: Esmorzars TIC, organitzats en col·laboració amb el CESICAT, que tenen l'objectiu d'ajudar a generar una cultura de la ciberseguretat per contribuir, en última instància, a garantir la seguretat dels ciutadans, les empreses i les administracions catalanes; el Cicle internacional GOV is..., amb ponents internacionals, o el cicle Diàlegs, entre l'acadèmia i la direcció públic.
A banda es programaran nous tallers i píndoles virtuals per desenvolupar competències transversals que versaran sobre temàtiques com el lideratge situacional, el lideratge relacional o el desenvolupament de les competències funcionals descrites en el Marc professional de la funció directiva.
Tot amb la voluntat de contribuir a la professionalització de la funció directiva per aconseguir, en darrer terme, una Administració oberta, digital i eficient.
Així mateix, el 2019 es treballarà en l'elaboració del diccionari de competències en innovació en col·laboració amb InnoGent per tal de desenvolupar els itineraris de formació per a la capacitació del personal de les administracions públiques catalanes en aquestes competències.
Formació per a comandaments intermedis
Aquest any 2019 es preveu que es desenvolupin dos nous programes de mentoria per a sub-directors/es i caps de servei i es consolidi així l'aposta de l'EAPC per aquest model de gestió del coneixement que tants bons fruits està donant.
Amb aquests dos nous programes s'aconseguirà disposar d'una bossa important de mentors per afrontar els grans reptes del present.
L'EAPC continua enguany desplegant el nou Postgrau en Direcció i Gestió Públiques, que l'any passat va engegar amb una edició de caire generalista a Barcelona i amb una de més centrada en l'àmbit local a Mataró.
Durant el 2019 començarà una tercera edició a Vic i Manresa, centrada també en el món local.
Aquesta formació té l'objectiu de fomentar l'aprenentatge, el talent i la innovació de les administracions públiques catalanes, i potenciar així una cultura i uns valors comuns de servei públic.
Sota el marc del Postgrau seguim programant un seguit d'activitats formatives amb les quals pretenem cobrir la demanda dels departaments i donar resposta a les necessitats que hem rebut a través de diferents vies.
Hem tingut en compte diversos documents, partint dels grans eixos marcats pel Pla de Govern i el Pla departamental, i en relació amb les activitats formatives per a comandaments, les reunions de treball amb els diversos agents implicats.
També ens hem basat en les competències descrites al Diccionari de competències dels càrrecs de comandament de la Generalitat de Catalunya, de l'any 2009, després que aquestes hagin servit de punt de partida per a l'elaboració del Marc.
En són un exemple el curs virtual sobre lideratge situacional que permetrà als nostres directius i comandaments intermedis saber quan convé aplicar el lideratge de control, el de supervisió, el d'assessorament o el de delegació; els cursos sobre noves metodologies Agile, com l'Scrum, Lean Management i l'Up Flow així com la pràctica de l'anglès amb les Leadership Pills a través de la posada en pràctica de les diferents estratègies del bon líder amb l'anglès com a llengua vehicular.